b'\n_START_ARTICLE_\nKaksoiskansalaisuus\n_START_PARAGRAPH_\nKaksoiskansalaisuudella tarkoitetaan sit\xc3\xa4, ett\xc3\xa4 yhdell\xc3\xa4 henkil\xc3\xb6ll\xc3\xa4 on kahden tai useamman maan kansalaisuus. Puolet maailman maista sallii kaksoiskansalaisuuden._NEWLINE_Suhtautuminen kaksoiskansalaisuuteen vaihtelee maittain. Ankarimmillaan ensimm\xc3\xa4isen kansalaisuuden menett\xc3\xa4\xc3\xa4 automaattisesti, jos vapaaehtoisesti hakee toista kansalaisuutta ja saa sen. T\xc3\xa4m\xc3\xa4 tilanne on muun muassa Azerbaid\xc5\xbeanissa, Intiassa, Japanissa, Kiinassa ja Norjassa. Vapaaehtoisuusvaatimus merkitsee ainakin Norjassa sit\xc3\xa4, ett\xc3\xa4 jos ihminen saa automaattisesti (esim. jo syntym\xc3\xa4n my\xc3\xb6t\xc3\xa4) kaksoiskansalaisuuden, h\xc3\xa4n ei menet\xc3\xa4 Norjan kansalaisuutta. Toisissa valtioissa kuten Etel\xc3\xa4-Afrikassa kansalaisuuden saattaa menett\xc3\xa4\xc3\xa4, mik\xc3\xa4li saa toisen kansalaisuuden, mutta t\xc3\xa4h\xc3\xa4n liittyy harkintaa. Toisena \xc3\xa4\xc3\xa4rip\xc3\xa4\xc3\xa4n\xc3\xa4 voidaan n\xc3\xa4hd\xc3\xa4 valtiot kuten Australia ja Sveitsi, jotka ovat jo pitk\xc3\xa4\xc3\xa4n edist\xc3\xa4neet ja kannustaneet kansalaisiaan kaksoiskansalaisuuteen. Yksitt\xc3\xa4istapauksena voidaan my\xc3\xb6s mainita Sveitsil\xc3\xa4iskaartin j\xc3\xa4senet, joille kaksoiskansalaisuus on pakollinen. Sveitsil\xc3\xa4iskaartin j\xc3\xa4senten tulee olla sek\xc3\xa4 Sveitsin ett\xc3\xa4 Vatikaanivaltion kansalaisia.\n_START_SECTION_\nSuomessa\n_START_PARAGRAPH_\nKaksoiskansalaisuus on hyv\xc3\xa4ksytty Suomen lains\xc3\xa4\xc3\xa4d\xc3\xa4nn\xc3\xb6ss\xc3\xa4 1. kes\xc3\xa4kuuta 2003 alkaen. N\xc3\xa4in ollen suomalainen ei menet\xc3\xa4 Suomen kansalaisuutta, kun h\xc3\xa4n saa toisen valtion kansalaisuuden. My\xc3\xb6sk\xc3\xa4\xc3\xa4n ulkomaalaisen ei tarvitse luopua nykyisest\xc3\xa4 kansalaisuudestaan saadessaan Suomen kansalaisuuden, jos alkuper\xc3\xa4inen kotimaa sallii kaksoiskansalaisuuden._NEWLINE_Vuonna 2016 lopussa Suomessa asui vakituisesti 104\xc2\xa0997 henkil\xc3\xb6\xc3\xa4, joilla oli Suomen ja jonkin muun maan kansalaisuus. Heist\xc3\xa4 84\xc2\xa0673 oli toisen maan kansalaisia, joille my\xc3\xb6nnettiin Suomen kansalaisuus, kun taas 20\xc2\xa0324 oli syntym\xc3\xa4st\xc3\xa4\xc3\xa4n l\xc3\xa4htien Suomen kansalaisuuden saaneita henkil\xc3\xb6it\xc3\xa4, joille my\xc3\xb6nnettiin toisen maan kansalaisuus._NEWLINE_Suurimmat Suomessa asuvat kaksoiskansalaisuusryhm\xc3\xa4t vuonna 2016 olivat Suomen ja Ven\xc3\xa4j\xc3\xa4n kansalaiset (27\xc2\xa0456), Suomen ja Ruotsin kansalaiset (7\xc2\xa0380), Suomen ja Somalian kansalaiset (4\xc2\xa0650), Suomen ja Viron kansalaiset (4\xc2\xa0601) sek\xc3\xa4 Suomen ja Yhdysvaltain kansalaiset (3\xc2\xa0934).\n_START_SECTION_\nP\xc3\xa4\xc3\xa4sy turvallisuustietoihin ja virkoihin\n_START_PARAGRAPH_\nVuonna 2017 nousi kohu siit\xc3\xa4, ett\xc3\xa4 joidenkin Suomen ja Ven\xc3\xa4j\xc3\xa4n kaksoiskansalaisten p\xc3\xa4\xc3\xa4sy\xc3\xa4 Suomen turvallisuustietoihin olisi rajoitettu. Suojelupoliisi v\xc3\xa4itti haluavansa suojella heit\xc3\xa4 Ven\xc3\xa4j\xc3\xa4n kiristykselt\xc3\xa4. Supon mukaan Ven\xc3\xa4j\xc3\xa4 voi tulkita Suomen valtiolle ty\xc3\xb6skentelev\xc3\xa4n neuvoneen tai auttaneen Suomea Ven\xc3\xa4j\xc3\xa4n turvallisuutta vaarantavassa asiassa, mik\xc3\xa4 Ven\xc3\xa4j\xc3\xa4n rikoslain mukaan johtaisi maanpetossyytteeseen. Helsingin Sanomien artikkelin mukaan kaksoiskansalainen syyllistyy rikokseen, jos h\xc3\xa4n ei auta Ven\xc3\xa4j\xc3\xa4n viranomaisia._NEWLINE_Vuoden 2019 hein\xc3\xa4kuun alusta voimaan tulleen lain mukaan Puolustusvoimien sotilasvirkaan nimitett\xc3\xa4v\xc3\xa4ll\xc3\xa4 ei saa olla toisen valtion kansalaisuutta. Ty\xc3\xb6nhakijat on seulottava niin, ett\xc3\xa4 heill\xc3\xa4 ei ole toisen valtion kansalaisuutta tai yleist\xc3\xa4 turvallisuutta, maanpuolustusta, Suomen kansainv\xc3\xa4lisi\xc3\xa4 suhteita tai palvelusturvallisuutta vaarantavaa ulkomaansidonnaisuutta. My\xc3\xb6s Rajavartioston sotilasvirkoihin p\xc3\xa4\xc3\xa4sy estet\xc3\xa4\xc3\xa4n kaksoiskansalaisilta.\n_START_SECTION_\nKaksoiskansalaisen syrjint\xc3\xa4tapaus\n_START_PARAGRAPH_\nK\xc3\xa4r\xc3\xa4j\xc3\xa4oikeus katsoi kes\xc3\xa4kuussa 2019, ett\xc3\xa4 Vekaranj\xc3\xa4rven varuskunnan ulkoistetun yrityksen keitti\xc3\xb6apulaisen paikkaa hakenut Ven\xc3\xa4j\xc3\xa4n kaksoiskansalainen tuli syrjityksi vuonna 2017 kansalaisuutensa vuoksi. Oikeus tulkitsi, ett\xc3\xa4 lainvastainen ohjeistus henkil\xc3\xb6n kelpaamattomuudesta tuli Puolustusvoimista.\n_START_SECTION_\nYhdysvalloissa\n_START_PARAGRAPH_\nYhdysvalloissa haetaan ja my\xc3\xb6nnet\xc3\xa4\xc3\xa4n eniten kaksoiskansalaisuuksia maailmassa. Viel\xc3\xa4 toisen maailmansodan aikaan oli yleist\xc3\xa4, ett\xc3\xa4 Yhdysvaltain kansalaisen kanssa avioitunut sai automaattisesti my\xc3\xb6s puolisonsa kansalaisuuden, mutta nykyisin se on melko harvinaista._NEWLINE_Yhdysvaltalainen lains\xc3\xa4\xc3\xa4d\xc3\xa4nn\xc3\xb6n mukaan Yhdysvalloissa syntynyt lapsi saa Yhdysvaltojen kansalaisuuden automaattisesti melkein aina. (ius soli / jus soli k\xc3\xa4yt\xc3\xa4nt\xc3\xb6). Jotta lapsella ei olisi automaattista kansalaisuutta, vanhempien pit\xc3\xa4\xc3\xa4 olla muuten Yhdysvaltalaisen lains\xc3\xa4\xc3\xa4d\xc3\xa4nn\xc3\xb6n ulkopuolella, kuten esimerkiksi diplomaatit virkatoimissaan diplomaattisilla passeilla.'